Weldoeners skenk groot vir Dros-slagofferDie webtuiste waarop die skarefinansiering vir die “Dros-slagoffer” begin is. Barmhartige Samaritane het teen Donderdagaand amper R110 000 bygedra om hulp aan die slagoffer van die sogenaamde Dros-verkragting te verleen. Die naamlose stigter van die skarefinansieringsrekening “Help the Dros Rape Victim to Rehabilitate” op die webtuiste Backabuddy.co.za skryf die meeste Suid-Afrikaners is diep ontsteld oor die voorval in die Dros-restaurant in die ooste van Pretoria waartydens ŉ 21-jarige man na bewering ŉ sesjarige meisie verkrag het. “Dit was ŉ baie verdelende oomblik in ons geskiedenis, maar die belangrikste is dat ons ons deel doen om die slagoffer en haar gesin te help om ŉ normale lewe te leef, en ons wil help,” skryf die stigter. Hy of sy het die rekening begin om te help met die koste van “alles wat die slagoffer kan nodig kry om opnuut aan te pas ná so iets, hetsy mediese uitgawes, terapie en ander behoeftes. Enige geld wat ingesamel word benewens dié vir onmiddellike behoeftes, sal in ŉ opvoedingsfonds belê word.” As ŉ voetnota noem die stigter: “Weens die sensitiewe aard van die veldtog en om die gesin te beskerm, maak ons geen melding van enige name nie. Ons is in verbinding met ŉ raadgewer van die gesin wat sal kan help vasstel wat hul spesifieke behoeftes is.” Bydraes het flink ingekom vandat die fonds op 3 Oktober gestig is. Teen Donderdag 17:30 het meer as 60 bydraes vir die dag ingekom, van R7 197,40 van Rocket Science Media Solutions met die boodskap: “Mag sy al die hulp kry wat sy nodig het,” tot ene Samu se skenking van R12,10. Hy skryf: “Mag die Here jou en jou gesin behoed. Ons ondersteun jou deurentyd.” Die Suid-Afrikaanse webtuiste Backabuddy.co.za maak daarop aanspraak dat hulle reeds amper R80 miljoen vir 4 816 sake by wyse van skarefinansiering ingesamel het.